
Høring - Ny organisering av Det helsevitenskapelige fakultet - Forslag til ny instituttstruktur, samt organisering av sentre, kjernefasiliteter og forskningsområdet. 
Fakultetet sender med dette rapporten Ny organisering av Det helsevitenskapelige fakultet - Forslag til ny instituttstruktur, samt organisering av sentre, kjernefasiliteter og forskningsområdet på intern høring på fakultetet. 
Rapporten er utarbeidet av arbeidsgruppen for organisering av Helsefak - fase 2, som ble oppnevnt av dekan i januar 2026 med mandat fastsatt 14.1.2026 (jf. fakultetsstyrets vedtak i sak 63/25). Bakgrunnen for hele omstillingsarbeidet er de endringer i rammebetingelsene fakultetet har hatt og kommer til å få fremover. Fakultetet ønsker å skape et langsiktig strategisk og økonomisk handlingsrom, samt å sikre en organisering som kan håndtere fremtidige utfordringer som strammere budsjetter og færre studenter.
Målbildet for Helsefaks organiseringsprosess (jf. fakultetsstyrets vedtak i sak 32/24) omfatter syv punkter som kan grupperes i fire hovedområder: 
1. økt økonomisk handlingsrom (effektiv drift og økt eksternfinansiering)
2. styrket ledelse (strategisk ledelse og personalledelse)
3. styrket forskning (ledende fagmiljø, styrket forskningssamarbeid, strategisk utvikling av kjernefasiliteter) 
4. robuste fagmiljøer og bedre ressursutnyttelse i utdanningene.
I tillegg til organisering av fakultetet, omfatter omstillingsarbeidet gjennomgang av laboratoriearealer, kjernefasiliteter og emne- og studieporteføljen. 
I organiseringsprosessens første fase ble det gjort en gjennomgang av nåværende organisasjonsstruktur og drøftet ulike prinsipielle modeller for ny organisasjonsstruktur, som beskrevet i rapporten Gjennomgang og vurdering av organisasjonsstrukturen ved Det helsevitenskapelige fakultet[footnoteRef:2]. Forarbeidet som er redegjort for i denne rapporten er vektlagt i arbeidet i fase 2.  [2:  Gjennomgang og vurdering av organisasjonsstrukturen ved Det helsevitenskapelige fakultet.pdf] 

Oppdraget til arbeidsgruppen har vært å utarbeide et forslag til ny organisering av fakultetet, inkludert instituttene, sentrene, kjernefasilitetene og forskningsaktiviteten. Premisser for oppdraget er at fakultetet skal ha færre institutt og endringer skal gjøres innenfor rammen av dagens fakultet, samt at ansatte ikke skal sies opp eller måtte skifte geografisk arbeidssted som følge av ny organisasjonsstruktur. Arbeidsformen til gruppen er redegjort for i rapporten. 
Arbeidsgruppen legger fram følgende hovedpunkter:
1. Forslag til ny instituttstruktur med seks til åtte institutter der fagprinsippet har stått sentralt i utformingen av modellene. Arbeidsgruppa har beskrevet en prosess der de har sett på fem ulike forslag for framtidig organisering, og har konkludert at det ikke finnes en beste løsning blant de alternative modellene. De beskriver nye muligheter og forbedringer i forhold til dagens organisering, men også at alle alternativene har svakheter, blant annet knyttet til faglig identitet og profesjonsprofil, administrasjon og ledelse, økonomisk robusthet, geografiske hensyn og instituttstørrelse. Det gjøres oppmerksom på at arbeidsgruppen har brukt arbeidstitler for å beskrive de ulike instituttforslagene, det er ikke forslag til endelig navn på instituttene. Navn vil fastsettes når endelig instituttstruktur er besluttet. 
2. Sentrene foreslås videreført i hovedsak organisert ved instituttene, framfor å samles i en egen overbygning, men med tydeligere forventninger til faglig integrasjon med instituttet de er plassert på.
3. Kjernefasilitetene foreslås videreført med organisatorisk forankret ved instituttene/fakultetet, kombinert med sterkere koordinering og standardisering på tvers.
4. Forskningsgruppen foreslås videreført som grunnleggende organisatorisk enhet for forskningsaktiviteten, med vekt på fleksibilitet og styrket administrativ støtte.
5. Et tydelig og formalisert fjerde ledelsesnivå framheves som en forutsetning for at større institutter skal fungere godt.

Praktisk informasjon.
Rapporten er et grunnlag for videre prosess med høring på Helsefak. Rapporten og innspillene fra denne høringen vil, sammen med annet grunnlagsmateriale, danne grunnlag for dekanens innstilling til fakultetsstyret. Fakultetsstyret behandler saken i januar 2027. Det er universitetsstyret som gjør endelig vedtak i saker som omhandler organisering og saken vil bli fremmet for universitetsstyret i mars 2027.
Høringsinstanser er instituttene og enhetene på Helsefak, samt verneombud og tillitsvalgte. Instituttene bes sørge for at instituttrådene og alle ansatte får mulighet til å bli hørt. Skriftlige innspill fra grupperinger på instituttene legges ved instituttets svar. Instituttledelsen skal også behandle og gi en vurdering av grupperingenes innspill i sitt høringssvar.  Studentene høres gjennom studentutvalget på Helsefak.
Høringssvarene med alle skriftlige innspill fra instituttet leveres i elements 2024/7328. Høringsfristen er 16. oktober 2026. 

Hva fakultetet ønsker innspill på. 
Fakultetet ønsker særlig tilbakemelding på instituttstruktur, herunder forslag til endringer av foreslåtte modeller, samt på forslagene til organisering av sentre, kjernefasiliteter, forskningsgruppene og styrking av nivå 4. 
Sentre og kjernefasiliteter
1. Er dere enig i arbeidsgruppens anbefaling om at sentrene fortsatt bør være organisert ved instituttene, framfor i en egen samlet enhet? Begrunn svaret. 
2. Er dere enig i arbeidsgruppens anbefaling om at dagens organisering av kjernefasilitetene videreføres? Begrunn svaret. 
Organisering av forskningsaktiviteter
3. Arbeidsgruppen anbefaler at forskningsgrupper fortsatt bør være den sentrale operative enheten for forskning ved instituttene. De støtter også Helsefaks forskningsforum (HeFF) sin anbefaling om at forskningsgruppene fortsatt bør være forankret ved instituttene og organisatorisk plassert i linjen hos instituttleder. Er dere enig eller uenig?  Begrunn svaret.
Instituttstruktur
I rapporten fremstilles arbeidsgruppens prosess med ulike forslag til instituttstruktur på fakultetet, uten at gruppen samler seg om én enkelt konklusjon. I vurderingen under bes det om at forslagene ses i et helhetlig og langsiktig perspektiv for fakultetet som helhet. Vurderingen bør derfor ta utgangspunkt i hva som samlet sett best understøtter fakultetets målbilde (se over).
4. I rapporten fremmes fem ulike forslag til instituttstruktur.
a. Hvilke styrker og svakheter ser dere ved de foreslåtte modellene? Begrunn svaret i lys av målbildet til fakultetet. 
b. Er det fagmiljøer som bør ha en annen organisatorisk plassering enn foreslått. Begrunn svaret. 
c. Har dere forlag til justeringer av forslagene (institutt, sammensetning av fagmiljø, m.m.). Begrunn eventuelle forslag. 

5. Arbeidsgruppen anbefaler en styrket organisering av nivået under instituttledelsen (nivå 4). 

a. Hvordan bør nivå 4 organiseres, og hvilke oppgaver og myndigheter bør delegeres? 
b. Hvordan bør lokal ledelse på institutt med aktivitet på flere campus organiseres?
c. Støtter dere arbeidsgruppens forslag om at forskningsgruppeleder primært bør ha en faglig og strategisk rolle, mens personalansvar ikke bør tillegges forskningsgruppeleder?

